钦定古今图书集成/明伦汇编/闺媛典/第312卷 > 皇清四十五 > 沈耀妻吴氏
## 钦定古今图书集成/明伦汇编/闺媛典/第312卷 > 皇清四十五 > 沈耀妻吴氏

按《宿松县志》：吴氏，邑绅吴远峰女孙，儒士沈耀妻也。事孀姑克尽孝养。耀早亡，吴年二十五，绝粒七日，求以身殉。孤跃方九龄，诸姑劝曰：“沈氏三世单传，恃此孤以延宗祀，承先启后，赖汝之身，节哀抚子，孝莫大焉，岂必从死为烈乎？” 吴乃强起视事，冰霜自励，事长以敬，睦族以和，待下以慈，敝缊粗粝以自给，劝耕课织以为生。延名师以训跃，跃奉母教惟谨。颁白之年，母稍不怿，必免冠跪，自责乃已。康熙丁未，氏苦节已六十年，邑令王民皞旌表。跃有子四人，俱克绍先绪云。